Indtil i søndags havde tørken fortsat et meget stramt greb om Danmark. Men grebet er blevet løsnet lidt, efter at et tordenvejr passerede landet i løbet af mandagsdøgnet. Faktisk blev mandag med 13,5 millimeter på landsplan det vådeste døgn siden 13. marts. I dette tal gemmer der sig den detalje, at mindst 35 lokationer blev ramt af skybrud, hvilket er rekordhøjt. De stedvis store mængder nedbør har skruet ned for det landsdækkende tørkeindeks, der for første gang i næsten fire uger er kommet under ni. Dermed er en 26 dages lang periode med tørkedøgn afsluttet. Her er tørkeindekset fortsat højt Et tørkedøgn er defineret ved, at det landsdækkende tørkeindeks ligger på ni eller derover. Maksimum på skalaen er ti. Mandag faldt det for første gang siden 30. maj til under ni, da det sidst på dagen blev beregnet til 8,4. Et tørkeindeks på 8,4 er dog stadig relativt højt. Det indikerer forøget risiko for tørke og at jordvandsmagasinerne i gennemsnit mangler 84 millimeter vand, før de er fyldt op. Men alt andet lige, så er tørkeindekset nedadgående, hvilket flere haveejere og landmænd nok sætter pris på. Imidlertid er tørken stadig alvorlig flere steder i landet. Særligt i de sydlig og østlige landsdele ligger tørkeindekset i mange kommuner fortsat over ni. Der, hvor tørkesituationen ser bedst ud, er blandt andet i Billund og Vejle Kommune, hvor tørkeindekset som de eneste ligger under syv. Man har beregnet tørkeindekset siden 2005, og i den periode er det indtil videre kun tre år, hvor antallet af tørkedøgn har været højere end i år. Ustadigt sommervejr hjælper til Den kommende periode er der udsigt til mere ustadigt sommervejr. Dermed er umiddelbart ikke udsigt til flere tørkedøgn lige med det første. I denne uge spår prognoserne, at Danmark bliver ramt af to regnvejr og derudover lokale regnbyger. På landsplan kan det resultere i omkring 15 millimeter regn – lokalt over 20 millimeter. Det vil i sidste ende hjælpe tørkeindekset med at komme yderligere ned.
Nogle steder er tørkeindekset stadig meget højt.